text: Fælles skolefront mod besparelser
  03 december 2010 kl. 07.30
  Fem forskellige uddannelser i Fredericia er så utilfredse med udsigten til at skulle spare, at de nu går sammen om et opråb.
  De har indkaldt til pressemøde i næste uge, hvor de vil fortælle, hvad regeringens besparelser vil betyde, oplyser P4 Trekanten.
  - Det kommer til at ramme hårdt, siger direktøren på EUC Lillebælt, Lars Middelboe.  
  Han har kaldt til møde med sine kolleger på IBC, Fredericia Gymnasium, social og sundhedsskolen og VUC. Her vil de fortælle, hvad det betyder, hvis regeringen holder fast i de besparelser, der lægges op.
  
  Vil ramme kvalitetten 
  - Uanset hvordan man vender og drejer det, så kommer det til at gå ud over undervisningskvaliteten, siger han.
  Regeringen lægger op til besparelser på de forskellige uddannelser på næste års finanslov. På EUC Lillebælt skal der eksempelvis findes omkring 4 millioner kroner.
  